নিজের হাতেই শেষবার স্বামীকে জল খাইয়েছিলেন মধ্যমগ্রাম ঢাকা পাড়ার রুমা দে সরকার। সিসিটিভি ক্যামেরার ফুটেজে সেই ছবি বেশ কয়েকবার ঘুরিয়ে ফিরিয়ে দেখেছেন সারাদিন। সেই সিসিটিভি ক্যামেরাতেই ধরা পড়েছে, শুক্রবার সকাল সাড়ে ৯টা নাগাদ বাড়ির গেটে তাঁর স্বামী গৌতম দে সরকারকে খুনের ঘটনায় অভিযুক্ত কুরু এসেছিল।  কলিং বেল বাজিয়ে খোঁজও করেছিল গৌতমের। 
মধ্যমগ্রামের পূর্ব বঙ্কিমপল্লির ‘ফ্যামিলি পার্লারে’ স্থানীয় প্রোমোটার গৌতম ওরফে ঢাকাই গৌতমের খুনের ঘটনায় কুরু-ই ‘টিপার’ ছিল বলে অভিযোগ করেছেন রুমা। ফুটেজে দেখা গিয়েছে, মোটরবাইক নিয়ে গৌতমের বাড়ির সামনে এসে প্রথমে চারপাশ ঘুরে দেখে নেয় অভিযুক্ত। তারপর হাতে থাকা একটি বড় ব্যাগ মোটরবাইকের হাতলে ঝুলিয়ে রেখে কলিং বেল বাজায়। কুরুর মতলব ভালো নয় সন্দেহ করে স্বামী বাড়িতে নেই বলে জানিয়ে দিয়েছিলেন রুমা। শুক্রবার তিনি বলেন, ‘‘ক’দিন আগেই ওর পিছু নিয়েছিল কিছু লোক। তখন পরিচিত এক বাড়িতে ঢুকে পড়ায় ওরা কিছু করতে পারেনি। তারপর হয়তো পরিকল্পনা করে রেখেছিল বাড়িতে এসে হামলা চালানোর। তাই কুরুকে পাঠিয়েছিল টুবাইরা।’’ প্রাথমিক তদন্তের পর পুলিশ অবশ্য জানিয়েছে, টাকার লেনদেন নিয়ে সমস্যা ছিল কুরু ও গৌতমের মধ্যে।  
স্থানীয় জমি মাফিয়া টুবাই মোদক ও তার দলবলই খুনের ঘটনায় মূল অভিযুক্ত বলে দাবি রুমার। 
স্থানীয়েরা জানাচ্ছেন, এলাকার জমির দখলদারি নিয়ে বিবাদ থাকতে পারে খুনের পিছনে। রুমা এবং তাঁর মেয়ে রিম্পা পাল এদিন সোচ্চার হয়েছেন এলাকার দখল নিয়ে খুনোখুনির ঘটনায়। গত এক দশকে মধ্যমগ্রাম, গঙ্গানগরের মতো এলাকায় জমি-বাড়ি-ফ্ল্যাটের কারবার অনেক বেড়েছে। বস্তুত, ওই এলাকা এখন প্রোমোটারদের চোখের মণি। একসময় কল্যাণী এক্সপ্রেসওয়ে লাগোয়া জমির দখল নিয়ে এমন খুনোখুনি বিস্তর হলেও ওই রাস্তা সম্প্রসারণের কাজ আটকে যাওয়ায় জমি মাফিয়ারা নজর দিয়েছে যশোহর রোড সংলগ্ন জমিগুলিতে। 
বিরাটি ও মধ্যমগ্রামের মতো গুরুত্বপূর্ণ এলাকাগুলিতে ‘দখল কায়েম’ করা নিয়ে গত কয়েক বছরে এখানে খুনোখুনি-হামলার ঘটনা ঘটেছে বেশ কয়েকটি। 
ঢাকাই গৌতমের উপর হামলাও নতুন নয়। রুমার কথায়, ‘‘খুনের হুমকি ছিল আগে থেকেই। সিসিটিভি ক্যামেরা বসানো হল বাড়িতে ঠিক ওই কারণেই। ওরা যেভাবেই হোক ওকে সরিয়ে এই এলাকার দখল নিতে চাইছিল।’’  এদিন সকালে বাড়ি থেকে বেরনোর আগে ফোনে কারও সঙ্গে খানিকক্ষণ কথা হয় গৌতমের। সিসিটিভিতে দেখা যায়, গেট পেরিয়ে রাস্তার মোড়ে গিয়েও ফিরে এসে স্ত্রীর কাছ থেকে জল চেয়ে খেয়েছিলেন গৌতম। 
রিম্পা বলেন, ‘‘বাবাকে মেরে ফেলে ওরা এই অঞ্চলের জমির দখল নিতে চাইছিল। বাবা বেঁচে থাকলে সেটা সম্ভব ছিল না একথা বুঝে গিয়েছিল ওরা।’’